
                                 אגודת התעופה הכללית בישראל
Israel Association of General Aviation

אגרת יו"ר לראש השנה – ספטמבר 2008 

ביום שישי  האחרון נפגשנו בחורשה של שחף והרמנו כוסית לשנה החדשה. למעלה מ-70 חברים באו למפגש, שוחחו, ברכו זה את זה, טעמנו מהכיבוד ושמעו עדכונים על המצב. במקום הייתה בריזה רצינית ואפילו כוחנית משהו. זה היה אמנם די נעים, אבל הקשה על הדוברים. אני ממש מצטער ששכחנו את המגאפון במשרד ומקווה שבפעם הבאה נזכור להביא אותו.
אז עבור מי שלא שמע כל כך, הנה הזדמנות נוספת להתעדכן בקריאת אגרת זו.

בבוקר יום שישי, 12 בספטמבר, נפרדנו מחברינו האירופאים  שבחרו לשוב לישראל לאחר שהמצרים סילקו אותם. היה פשוט כיף לשמוע מהם כמה הם נהנו בארץ ואיזה דברים טובים הם חושבים על ישראל בכלל ועל האגודה שלנו וחבריה בפרט, ואיך אלה שהייתה להם ביקורת על ישראל ולא כל כך רצו להגיע לכאן שינו את דעתם.

דבריהם החמים הבהירו לי שהמטס הבין-לאומי היה הצלחה מסחררת. לא רק שהכל דפק כמו שצריך, בחלק שלנו כמובן, ולא רק שהצלחנו לארגן מטס רב-משתתפים שכזה, אלא קיבלנו בונוס רציני – טייסים שהם בעלי השפעה במקומותיהם הפכו לאוהדים שלנו ויהיו שגרירים של רצון טוב, ללא ספק.

כמובן שמי שעסק במלאכה ראוי לכל שבח. היו כמה כאלה אבל בלט ממש יגאל מירב – מנהל המטס ולצידו חיים דגן. איזה חבר'ה!

תדעו לכם שהמטס הבין-לאומי שיפר משמעותית את מעמדנו בקרב הרשויות. הם יודעים להעריך יכולת מהסוג שהפגנו – לארגן מטס של 32 מטוסים אירופאים וישראלים ולנהל אותם ברחבי ישראל וירדן. זה משהו! 

אם תשאלו אותי מה היה שיא המטס, ולא תאפשרו לי להגיד "הכל היה נהדר", אני אציין את הקטע של היציאה ממצדה לעמאן. זה מתחיל בהצלחה שלנו להפוך את  המנחת המוזנח במצדה לנמל הבין-לאומי מצדה, לפחות לבוקר אחד. מי שלא ראה את השוטר הממונה ממשטרת הגבולות, העוזרת שלו והסלקטורית במדיהם הנוצצים יורדים מהרכב שלהם ומחפשים את הטרמינל ואת המשרד הממוזג שהובטח להם, ואת הבעת פניהם כאשר הובלתי אותם לאוהל במנחת, שמתי לפניהם שולחן והכרזתי –"הנה הטרמינל הבין-לאומי וזה המשרד!",  לא ראה תמונה מוזרה מימיו. תמונה נוספת סוריאליסטית לגמרי הייתה התור של הטייסים האורחים, שלאחר שאיפסנו את הכבודה שלהם במטוסים, הסתדרו בשורה לפני "המשרד", רק דרכונים בידם, ונשאלו בשיא הרצינות: "ארזתם לבד?"
אני ישבתי בכסא ימין כטייס משנה ב-PC-12 הראשון. אחרי ההתנעה צלצל הנייד שלי – נציגי הממלכה על הקו: "ירון, לא יצאת מהארץ כדין". אני מציץ בדרכון – יש חותמת יציאה כשרה. "הכל בסדר", אני עונה, "הדרכון חתום". לאחר דקה של שקט מתעקש נציג הממלכה: "אבל לא שאלנו אותך אם ארזת לבד". (כאן המקום להשמיע את הצחוקים המבוימים, כמו בסדרות הטלוויזיה).

ומהשיא המרגש של המטס הבין-לאומי המדהים שוב אנו נופלים למציאות המעצבנת שלנו – הגזרות הנופלות עלינו לכלותינו ללא התראה.

השבוע קיבלנו מכתב שהובא על ידי נועם הרטוך לממונה על מודיעין טיס ובו גזרות חדשות הכוללות צמצום שעות הפעילות של התעופה הכללית בשדה דב. המכתב יפורסם באתר שלנו. מיד קראתי לחברי הוועדה לשמירה על זכויות טייסים, שבה חברים יחד עימי גם נתן שרון ודובי לבנון מהוועד. נתן דיבר עם הרטוך ואני עם אנשי רת"א- אייל גולן וגיל ארנון. שניהם חדשים במערכת ועושים רושם נחמד. את גיל שמעתם במפגש הרמת הכוסית לחג. העניין לא סגור, רת"א מתנגדת למהלך אבל המאבק מטעמה ייעשה בשלבים, כך לפי דברי גיל.

ואנחנו אומרים – 

שדה דב הנו שדה אזרחי במקורו שבו פועל גם חיל האוויר. אנו לא מכירים בשום בעיות בטיחות במרחב של שדה דב ובוודאי שלא ניתן להצביע רק על התעופה כללית כגורם הבעייתי. אם חיל האוויר מרגיש שאינו מסוגל להתמודד עם התנועה האווירית בשדה, שיזוז הצידה וייתן לפקחים אזרחים לנהל אותה. על פי כל קנה מידה תעופתי אזרחי התנועה בשדה דב אינה כל כך קשה וצפופה. אגודת התעופה דורשת מרת"א לעצור את יוזמת ח"א נגד התעופה הפרטית הכללית. לא יתכן להטיל הגבלות ואיסורים גורפים על מגזר שלם שמישהו החליט שהוא לא חשוב או מפריע לו. אם יש בעיה בטיחותית ואנו לא חושבים שיש בעיה קרדינלית כזו,  אז יש לפתור אותה בדרך הנכונה ע"י שיפור היכולת המקצועית של הפקחים, התקנת ציוד טוב יותר וכדומה.  אין לתקן תקלות בנחיתה במניעת המראה – את הרעיון הזה אנחנו דוחים בשתי ידיים ובנושא זה איננו מתכוונים לוותר! כבר הצעתי לגיל ארנון כי לא יאפשר לתקן את ה-AIP על פי הגזרות וכי ימנע מלאשר אותן בהמשך. אם הדברים לא יסודרו בהקדם נפעל גם בהליכים משפטיים ונעשה ככל שנוכל על מנת לשמור על כבשת הרש שלנו.

בשבוע הבא ב-4 באוקטובר אנו עורכים תחרות ניווט בחיפה. בינתיים נראה שכל הלוגרים שלנו, 12 במספר, יהיו באוויר במקצה התחרותי. אני מזמין בזה את כל מי שיצליח לארגן מטוס לבוא ולהשתתף במקצה הלא תחרותי שייצא לדרך אחרי המתחרים. טיסת ניווט בגליל בסתיו היפה שלנו, מה רע?

ובלי יאיר גיל אי אפשר. יאיר חברנו המוצלח חזר מהמבצע הענק שלו (אין מילה אחרת, רק ענק!) – טיסה הלוך ושוב ב-COZY לאושקוש וחזרה! שמענו רק מעט מהדברים בקבלת הפנים שערכנו לו בשבת כששב הביתה בשלום, ובחודש הבא (ב-23.10) נתכנס כולנו בבית חיל האוויר ונשמע את הסיפור המרתק במלואו עם כל התמונות והחוויות. אז ליאיר מגיעים כל ההערכה והכבוד. כל חברי האגודה מוזמנים.

שנה טובה וחג שמח לכולם!

